KYK: Honderde betoog steeds ná moord op Sarah Everard | Netwerk24
KYK: Honderde betoog steeds ná moord op Sarah Everard
17 Maart 2021 13:24
Honderde mense het 'n derde aand agtereenvolgens buite die Britse parlementsgebou en die polisiehoofkantoor in Londen oor die moord op Sarah Everard (33) betoog en oor die regering se plan om wetgewing rondom betogings te verskerp.
Wayne Couzens (48), die polisiebeampte wat van Everard, 'n bemarkingsbestuurder, se ontvoering en moord aangekla word, het Dinsdag 'n tweede keer in die hof verskyn. Hy het nie om borgtog aansoek gedoen hangende sy verhoor in Oktober nie.
Politici het die polisie skerp gekritiseer weens hul reaksie op 'n nagwaak wat Saterdag vir Everard gehou is.
Cressida Dick, die polisiehoof, het gesê die Covid-19-maatreëls vir die handhawing van 'n veilige afstand is nie op die nagwaak nagekom nie.
Betogers met plakkate het Dinsdagaand in Whitehall, Londen, betoog ná die ontvoering en moord op Sarah Everard. Foto: Reuters
Sadiq Khan, burgemeester van Londen, het "sy ontevredenheid" teenoor Dick uitgespreek oor die polisiëring Saterdag toe vier vroue aangekeer is omdat hulle glo die openbare orde versteur en die regulasies verontagsaam het.
Priti Patel, minister van binnelandse sake, het bygevoeg beeldmateriaal van die voorval was "ontstellend".
Die BBC berig 10 Downingstraat het "onmiddellike stappe" aangekondig wat daarop gemik is om die veiligheid van vroue en kinders in Engeland en Wallis te verbeter.
Dit sluit 'n bykomende £25 miljoen vir beter beligting en kringtelevisiekameras in, sowel as 'n projek waar polisiebeamptes in gewone klere in kroeë en nagklubs ontplooi sal word.
SkyNews het Woensdag berig dat meer as die helfte van die mense wat aan 'n peiling deelgeneem het, die metropolisie se hantering van die nagwaak steun.
Die peiling, wat deur die konsultantfirma Crest Advisory gedoen is, toon dat 56% van mans die polisieoptrede steun teenoor 50% van vroue. Altesaam 44% van die inwoners van Londen wat aan die peiling deelgeneem het, steun die polisie teenoor 38% wat dit nie steun nie.
Bykans die helfte (46%) van jong volwassenes tussen 18 en 24 jaar oud is van mening dat die polisiebeamptes nie reg opgetree het nie. – Reuters, BBC, SkyNews